La Bibia piemontèisa/Testament Vej/Cronache/1Cronache 15


1 Crònache

15

Le preparassion për tramudé l’Èrca 

David a l’era fasse fé già vàire edifissi ant la Sità ‘d David. Ma a l’ha ‘dcò fàit pronté un leugh për l’Èrca ‘d Dé e na tenda particolar për quatela. Peui a l’ha dàit cost órdin-sì: "L' Erca' d Dé a peul esse trasportà mach dai levita. Nosgnor a l'ha sernuje për porté soa Èrca e sté sémper a sò servissi". Apress, David a l’ha convocà tuti j' Israelita a Gerusalem për tramudé l'Erca 'd Nosgnor ant ël leu che chiel a l'avia prontaje.

Cost-sì a l’é ‘l nùmer dij dissendent d’Aron (ij sacerdòt) e ij levita ch’a l’ero stàit convocà: Ij fieuj ëd Qehat, ël cap Oriel e sò frej, sentevint. Ij fieuj ëd Merarì, ël cap Asaià e sò frej, dosentevint. Ij fieuj ëd Guersòm, ël cap Joel e sò frej, sentetranta. Ij fieuj d' Elisafan: ël cap Semajà e sò frej, dosent. Ij fieuj d' Ebròn: ël cap Eliel e sò frej, otànta. Ij fieuj d' Osiel: ël cap Aminadav e sò frej, sentedódes.

David a l' ha convocà peui ij sacerdòt Sadòch e Abiatar, e ij levita: Oriel, Assaià, Joel, Semaià, Eliel e Aminadav. A l' ha dije: "Vojàutri ch’i seve ij cap dle casà dij levita: Santificheve, voi e vòsti frej, e fé monté l'Erca' d Nosgnor, Dé d' Israel, ant ël leu ch'i l'hai prontaje. A l'é che, ant ël moment che voi i j'ere pa, la prima vira, Nosgnor a l'ha castigane, përchè nojàutri i l'oma nen sercalo conforma a la Lege. Ij sacerdòt e ij levita, donca, a son santificasse për tramudè l' Erca' d Nosgnor, Dé d' Israel. Ij fieuj dij levita, com a l' avia comandà Mosé conform a la paròla 'd Nosgnor, a l' han portà l'Erca' d Dé ansima a soe spale, con le stanghe.

Apress, David a l'ha comandà ai cap dij levita ‘d nominé ij sò frej, ij cantor, con jë strument musicaj, arpe, lire e cìmbali, e ch’a fèisso aussé bin fòrt soe vos ëd gòj. Parèj, ij levita a l’han designà Eman, fieul ëd Joel, Assaf, fieul ëd Berechia; e, an tra ij dissendent ëd Merari, ij sò frej, Etan fieul ëd Cosaia. Con lor a-i j' era, ant ësgond órdin, ij sò frej levita, Zecaria, Ben, Asiel, Semiramòt, Jechiel, Oni, Eliab, Benaia, Masseia, Matitia, Elifle, Micneia, Obed-Edom e Jeiel, guardian dle pòrte.

E ij cantor Eman, Asaf e Ean a fasìo soné ij cìmbali' d bronz. Zecaria, Asiel, Semiramòt, Jechiel, Oni, Eliab, Masseia e Benaia a l'avio' d salteri an sël ton d' "Alamòt". Matitia, Elifle, Micneia, Obed-Edom, Jeiel e Asasia a tocavo le lire al ton d' “Hasseminit lenaseah". Chenania, cap dij levita ancaricà dël tramud dl' Erca, a dirigìa la musica, për motìv ëd soa perissia. Berechia e Elcana a l' ero guardian dl'Erca. Ij sacerdòt Sebania, Josafat, Netanel, Amassai, Zecaria, Benaia e Elieser a sonavo le trombe ‘dnans a l' Erca' d Dé. Obed-Edom e Jechia a l'ero ij guardian ëd l' Erca.

L'Èrca portà ant la sità 'd David 

David, j'ansian d'Israel e ij cap rësponsàbij dle formassion ëd mila òm a l' han compagnà con argiojissansa' l tramud ëd l'Èrca dl' aleansa' d Nosgnor da la ca d' Obed-Edom. Antramentre che Dé a-j dasìa sò confòrt ai levita che a portavo l' Èrca dl' aleansa' d Nosgnor, a son sacrificàsse set tòr e set moton. 

Për cola ocasion David a l’era vestisse con un mantel ëd lin, dla midema fasson ëd col dij levita ch’a portavo l' Erca, ij cantor e Chenania - ch’a dirigìa la traslassion. David a l' avìa dcò n' efod ‘d lin. Parèj tuta Israel a l’ha fàit monté l'Èrca 'd Nosgnor con aclamassion e al son dij còrn, con trombe e cìmbali, e dla musica dj' àrpe e lire. Ora, ant ël moment che l' Erca' d Nosgnor a l'era intrà ant la sità 'd David, Micol, la fija' d Saul, a l'è butasse a vardé da la fnestra e, an vedend ël re ch’a sautava e a balava, a l’é vnuje ‘n sentiment ëd grand dëspressi për chiel.

Nòte 

Bibia
Testament Vej
Cronache